***II Profesionālās tālākizglītības programmas - 2.kvalifikācijas līmenis***

**Betonētājs**

***Profesionālās darbības pamatuzdevumi***

Betonētājs veic:

* betona un dzelzsbetona konstrukciju betonēšanu;
* apstrādā betona virsmu atbilstoši rasējumam;
* lieto apstākļiem atbilstošas betona kopšanas metodes;
* izgatavo betona konstrukcijas būvizstrādājumu ražotnē.

Betonētājs strādā betonēšanas tehniķa vai citas struktūrvienības vadītāja vadībā.

***Darba apstākļi***

Betonētājs strādā būvlaukumā, neapkurinātās iekštelpās. Jārēķinās ar paaugstinātu vibrāciju, smagumu (veidņu, cementa maisu, smilšu utt.) pārvietošanu, ilgstošu atrašanos salikušam vai tupus. Tādēļ ir svarīga fiziskā izturība, ko iespējams trenēt sporta nodarbībās.

Parasti strādā astoņu stundu darba dienu, iespējams maiņu darbs pēc iepriekš saskaņota grafika, nākas strādāt arī virsstundas, jo betonēšanas darbi ir atkarīgi no laika apstākļiem – gaisa temperatūras un mitruma.

Lai pasargātu roku ādu (regulāri saskaroties ar cementu), betonētājam jālieto speciāli cimdi.

***Darba iespējas***

Betonētājs strādā būvuzņēmumos, būvizstrādājumu ražošanas uzņēmumos vai citos uzņēmumos, kas nodarbojas ar dažādu objektu rekonstrukciju vai remontu.

***Profesionāli svarīgas īpašības un prasmes:***

* izturība, līdzsvara izjūta;
* izpildīgums, apzinīgums;
* prasme rasēt betonējamās konstrukcijas;
* prasme lasīt un saprast betonējamo konstrukciju un veidņu detalizācijas rasējumus;
* prasme patstāvīgi izpildīt uzdoto darbu, strādāt komandā.